Maktabgacha ta’lim vazirligi va “Zamin” fondi hamkorlikda inklyuziv ta’limni rivojlantiradi

Maktabgacha ta’lim vazirligi hamda “Zamin” xalqaro jamoat fondi inklyuziv ta’lim uchun shart-sharoitlar yaratish to‘g‘risida memorandum imzoladi. Bu haqda vazirlik matbuot xizmati xabar berdi.

Memorandum nogironligi bor bolalarni qo‘llab-quvvatlash, ularni tiklash, reabilitatsiya qilish va jamiyatda o‘z o‘rnini topish uchun moslashtirishga qaratilgan chora-tadbirlarni ham o‘z ichiga olgan.
“Eng ko‘p ko‘mak va e’tiborga muhtoj farzandlarimizga yana bir ijobiy qadamlarimiz bilan birgalikda ularning hayotini yorqin, qiziqarli, taassurotlarga boy qilamiz degan umiddaman. Muhimi, bunday bolajonlarimiz sifatli maktabgacha ta’lim olish huquqini ro‘yobga chiqarish imkoniga ega bo‘ladi”, — degan Agrippina Shin.
Xabarda aytilishicha, ikki tomon vakillari konferensiyalar, seminarlar, treninglar, ko‘rgazmalar, simpoziumlar va boshqa tadbirlar orqali o‘zaro manfaatli masalalar, turli loyiha va dasturlarni birgalikda amalga oshirish, maktabgacha ta’lim tizimi xodimlarining salohiyatini oshirishga kelishib oldi.
Eslatib o‘tamiz, “Maktabgacha ta’lim va tarbiya to‘g‘risida”gi qonunda inklyuziv guruhlarga ega maktabgacha ta’lim tashkiloti tushunchasi kiritilgan. 2020-yil 23-sentabr kuni qabul qilingan yangi tahrirdagi “Ta’lim to‘g‘risida”gi qonunga ham ilk bora “inklyuziv ta’lim” tushunchasi kiritildi.
 Ziroat Mirziyoyeva: Bolalar har xil bo‘lgani bilan ularning huquqlari teng bo‘lishi lozim